Kontaktujte nás a dohodnite si s nami stretnutie v Bratislave, vo Zvolene alebo aj v San Franciscu. Radi Vám pomôžeme s Vašim projektom.
Všeobecné
Kurzy online marketingu (aj zadarmo), ktoré si netreba nechať ujsť
14. mája 2020
Všeobecné
14. mája 2020
Posledné dni a týždne sa nám v dôsledku aktuálnej situácie celkom zlievajú. Mnohí teraz trávime väčšinu dňa na tom istom mieste – doma. Práve preto je veľmi dôležité nájsť si nejakú aktivitu na rozptýlenie. Šport, čítanie, seriály, experimentovanie v kuchyni či vzdelávanie sú skvelé spôsoby, ako sa doma úplne nezblázniť. V tomto článku nájdete tipy práve na to posledné. No a keďže sme online agentúra, budú, ako inak, na kurzy online marketingu.
Udemy pozná vďaka jeho širokému zameraniu mnoho ľudí. Dá sa tu nájsť kopec rôznych kurzov, vo všetkých jazykoch (väčšinou však v angličtine) a na rôznych úrovniach. Kurz tu môže absolvovať úplný začiatočník či študent, ale aj človek na seniorskej pozícii. Kvalita kurzov je vysoká, čo zodpovedá aj niektorým cenám, ktoré sa šplhajú k tisíckam eur. Avšak väčšina kurzov je veľmi dostupná, alebo dokonca zadarmo.
Veľkou výhodou je, že pri každom kurze si môžete prezrieť hodnotenie ľudí, ktorí ho absolvovali, či už, aký počet hviezdičiek mu udelili, alebo komentáre. Na Udemy si môžete sťahovať videá, PDFká, prezentácie, zip súbory a aj zvukové súbory. S inštruktormi je možné komunikovať prostredníctvom diskusných fór.
Na Udemy pravidelne prebiehajú rôzne akcie, vďaka ktorým si kurzy môžete kúpiť za cenu dezinfekcie a rúška. A práve taká akcia prebieha aj teraz.
Skillshop môžete poznať aj pod názvom Academy for Ads, ako sa volalo v minulosti. Po registrácii získate prístup do knižnice, kde nájdete bezplatné online kurzy, ktoré navrhovali odborníci na Google služby, a ktoré neustále pribúdajú v súvislosti s rozširovaním služieb Google. Absolvovať ich môžete kedykoľvek, keďže tu nie je žiadne časové ohraničenie a na konci kurzu získáte certifikát. Google Ads, Analytics, My Business či Ad Manager, vám tak už vrásky na čele robiť nebudú.
Splnenie kurzov je taktiež podmienkou pre získanie agentúrneho statusu Google Partners. Preto u nás v Invelity majú PPC špecialisti tieto kurzy povinne. Ak s PPC iba začínate,toto je jedna z tých vecí, ktorou určite nič nepokazíte.
Čo je najväčšou výhodou Learn2Code? Je v slovenčine, a to je obrovská výhoda pre všetkých, ktorí si ešte nie sú až tak istí svojou angličtinou. Ako sami o sebe zakladatelia píšu, "združenie Learn2Code vzniklo ako reakcia na obmedzené možnosti digitálneho vzdelávania na Slovensku a potrebu prispôsobiť vyučovanie individuálnym potrebám."
Je tu naozaj pestrá škála možností na digitálne vzdelávanie – mobilné aplikácie, tvorba webu, práca s WordPressom, PPC kampane či grafika. Learn2Code je pre nás srdcovka. Nielen, že sa staráme o ich kampane, no náš Libor tu má svoj vlastný kurz. Ak vás zaujíma online marketing pre e-shopy (Google Ads, cenové porovnávače, produktové vyhľadávače), určite sa naň pozrite. Všetky kurzy sú akreditované, a tak po ich absolvovaní získate certifikát.
Vďaka viac ako 90 bezplatným kurzom sa naučíte lepšie vytvárať a reportovať reklamy a aj lepšie starať o Facebook aj Instagram stránky. Sú ľahké na pochopenie, no zároveň idú do hĺbky, čiže sú vhodné pre začiatočníkov aj pre skúsenejších odborníkov, ktorí si vďaka týmto kurzom môžu oprášiť svoje vedomosti. Jediné, čo k absolvovaniu potrebujete, je aktívny profil na sociálnej sieti Facebook.
Kurzy, pri ktorých môžete získať certifikát, sú ukončené testom. Certifikácia má 3 úrovne: Core Competencies Exam, Buying Professional Exam a Planning Professional Exam. Tieto testy sú spoplatnené a pokiaľ chcete získať odznak, musíte absolvovať aspoň dve z troch skúšok. Pre úspešné absolvovanie potrebujete získať minimálne 70 % bodov.
Skvelá informácia č. 1 je, že všetky kurzy na HubSpot sú free. Skvelá informácia č. 2 je, že opäť môžete získať certifikát. Sú tu kurzy so zameraním na content marketing, inbound marketing, sales aj stratégiu. Pokiaľ nemáte problém s angličtinou, zaslúžia si vašu pozornosť. Pred samotným testom si prejdete niekoľko video lekcií a je tu možnosť stiahnuť si prezentáciu či prepísanú textovú verziu. Dokonca si môžete prezrieť aj zoznam otázok, ktoré sa na záverečnom teste s veľkou pravdepodobnosťou objavia a môžete si vďaka nim precvičovať svoje novo nadobudnuté vedomosti.
VITA Academy ponúka širokú škálu platených certifikovaných kurzov. V ponuke je celkovo až 202 online kurzov, vďaka ktorým sa môžete naučiť programovať, pracovať s tabuľkami, marketing na Google či sociálnych sieťach, alebo aj ovládať niektoré grafické programy. Je možné získať či už certifikát o absolvovaní kurzu, alebo po úspešnom zvládnutí testu akreditované osvedčenie Ministerstvom školstva a je tu možnosť zakúpiť aj medzinárodnú certifikačnú skúšku, po ktorej úspešnom zvládnutí je odmenou medzinárodne platný certifikát.
Digitálna garáž od Google je skvelým pomocníkom v získaní základného prehľadu v digitálnom marketingu. Nájdete tu rady, ako rozbehnúť online biznis, no napríklad aj ako zlepšiť webovú viditeľnosť. Celý kurz je veľmi prehľadný a dobre vysvetlený. Po krátkom videu, kde nadobudnete nové poznatky vás čaká séria kontrolných otázok, resp. interaktívnych kvízov. Po úspešnom ukončení každej lekcie získate odznak. Digitálna garáž je bezplatný kurz a po jeho úspešnom ukončení získate medzinárodne akreditovaný certifikát.
Ak lačniete po know-how a chcete sa vzdelávať v oblasti SEO, tak máte u Ahrefs a Moz super príležitosť zadarmo využiť kurzy, ktoré by vás inak vyšli pekných pár stoviek dolárov. Pokiaľ Ak pracujete s Ahrefs, tak TU je ich kurz Blogging For Business, ktorý bežne stojí cca 700 USD. Ak pracujete s MOZ, tak ten to má podobne s kódom "wegotthis". TU nájdete odkaz.
Existuje aj mnoho iných kurzov online marketingu, ktorými by sme mohli tento zoznam naplniť, no my sme vybrali tie najzaujímavejšie a najdostupnejšie. Pokiaľ ste absolvovali nejaký zaujímavý kurz, určite sa s nami oň podeľte a my článok rozšírime. Veríme, že vám tieto kurzy pomôžu pochopiť online svet lepšie. 🙂